

**LIETUVOS VYRIAUSIASIS ARCHYVARAS**

**ĮSAKYMAS**

**DĖL OFICIALIŲJŲ elektroninių dokumentų specifikacijų**

2016 m. birželio 16 d. Nr. (1.3 E)VE-63

Vilnius

Vadovaudamasis Lietuvos Respublikos dokumentų ir archyvų įstatymo 5 straipsnio 3 dalies 6 punktu ir atsižvelgdamas į Elektroninių dokumentų specifikacijų reikalavimų aprašo, patvirtinto Lietuvos vyriausiojo archyvaro 2014 m. rugpjūčio 29 d. įsakymu Nr. VE(1.3)-41 „Dėl Elektroninių dokumentų specifikacijų reikalavimų aprašo patvirtinimo“ (su visais pakeitimais), nuostatas:

1. N u s t a t a u, kad:

1.1. Elektroniniai dokumentai, parengti laikantis šio įsakymo 1.2 papunktyje nustatytos tvarkos, yra oficialieji elektroniniai dokumentai, kurie suprantami taip, kaip jie apibrėžti Lietuvos Respublikos dokumentų ir archyvų įstatymo Nr. I-1115 2, 5 ir 18 straipsnių pakeitimo įstatyme.

1.2. Elektronine forma rengiami valstybės ir savivaldybių institucijų, įstaigų ir įmonių, valstybės įgaliotų asmenų (toliau – įstaigos), nevalstybinių organizacijų, privačių juridinių ar fizinių asmenų dokumentai, kurių rengimą nustato teisės norminiai aktai, turi atitikti Lietuvos vyriausiojo archyvaro patvirtintoje ar su juo suderintoje elektroninių dokumentų specifikacijoje nustatytus reikalavimus.

Įstaigų trumpai saugomi ir jų kitiems fiziniams ar juridiniams asmenims neperduodami elektroninės formos dokumentai gali būti rengiami ne pagal Lietuvos vyriausiojo archyvaro patvirtintas ar su juo suderintas elektroninio dokumento specifikacijas bei pasirašomi pažangiuoju elektroniniu parašu Elektroninių dokumentų valdymo taisyklių, patvirtintų Lietuvos vyriausiojo archyvaro 2011 m. gruodžio 29 d. įsakymu Nr. V-158 „Dėl Elektroninių dokumentų valdymo taisyklių patvirtinimo“, 5.6 papunktyje nustatyta tvarka.

1.3. Rašytiniams dokumentams prilyginami elektronine forma rengiami įstaigų, nevalstybinių organizacijų, privačių juridinių ar fizinių asmenų dokumentai, kurių rengimą nustato teisės norminiai aktai, iki 2018 m. sausio 1 d. rengiami taip, kad atitiktų Elektroniniu parašu pasirašyto elektroninio dokumento specifikaciją ADOC-V1.0, patvirtintą Lietuvos archyvų departamento prie Lietuvos Respublikos Vyriausybės generalinio direktoriaus 2009 m. rugsėjo 7 d. įsakymu Nr. V-60 „Dėl elektroniniu parašu pasirašyto elektroninio dokumento specifikacijos ADOC-V1.0 patvirtinimo“ (su visais pakeitimais).

1.4. Iki 2018 m. sausio 1 d. įstaigos turi priimti rašytiniams dokumentams prilyginamus oficialiuosius elektroninius dokumentus, parengtus pagal Elektroniniu parašu pasirašyto elektroninio dokumento specifikaciją ADOC-V1.0, patvirtintą Lietuvos archyvų departamento prie Lietuvos Respublikos Vyriausybės generalinio direktoriaus 2009 m. rugsėjo 7 d. įsakymu Nr. V-60 „Dėl elektroniniu parašu pasirašyto elektroninio dokumento specifikacijos ADOC-V1.0 patvirtinimo“ (su visais pakeitimais).

1.5. Nuo 2018 m. sausio 1 d. įstaigos turi priimti rašytiniams dokumentams prilyginamus oficialiuosius elektroninius dokumentus, parengtus pagal Elektroninio dokumento specifikaciją PDF-LT-V1.0, patvirtintą Lietuvos vyriausiojo archyvaro 2014 m. rugpjūčio 29 d. įsakymu Nr. VE(1.3 E)-42 „Dėl Elektroninio dokumento specifikacijos PDF-LT-V1.0 patvirtinimo“ (su visais pakeitimais), ir Elektroninio dokumento specifikaciją ADOC-V2.0, patvirtintą Lietuvos vyriausiojo archyvaro 2014 m. gruodžio 29 d. įsakymu Nr. (1.3 E)VE-57 „Dėl Elektroninio dokumento specifikacijos ADOC-V2.0 patvirtinimo“ (su visais pakeitimais).

1.6. Elektroniniu parašu pasirašyto kompiuterio skaitomo elektroninio dokumento specifikacija MDOC-V1.0, patvirtinta Lietuvos archyvų departamento prie Lietuvos Respublikos Vyriausybės generalinio direktoriaus 2010 m. rugpjūčio 25 d. įsakymu Nr. V-42 „Dėl Elektroniniu parašu pasirašyto kompiuterio skaitomo elektroninio dokumento specifikacijos MDOC-V1.0 patvirtinimo“ (su visais pakeitimais), taikoma įstaigų teisės norminių aktų nustatyta tvarka.

1.7. Elektroninių dokumentų specifikacijos, suderintos su Lietuvos vyriausiuoju archyvaru, taikomos šias specifikacijas patvirtinusių įstaigų teisės norminių aktų nustatyta tvarka.

2. P r i p a ž į s t u netekusiu galios Lietuvos vyriausiojo archyvaro 2014 m. rugpjūčio 29 d. įsakymą Nr. VE(1.3 E)-43 „Dėl Elektroninių dokumentų specifikacijų“.

3. N u s t a t a u, kad šis įsakymas įsigalioja 2016 m. liepos 1 d.

Lietuvos vyriausiasis archyvaras Ramojus Kraujelis