

**LIETUVOS VYRIAUSIASIS ARCHYVARAS**

**ĮSAKYMAS**

**DĖL OFICIALIŲJŲ elektroninių dokumentų specifikacijų**

2017 m. vasario 14 d. Nr. VE-10

Vilnius

Vadovaudamasis Lietuvos Respublikos dokumentų ir archyvų įstatymo 5 straipsnio 3 dalies 6 punktu ir atsižvelgdamas į Elektroninių dokumentų specifikacijų reikalavimų aprašo, patvirtinto Lietuvos vyriausiojo archyvaro 2014 m. rugpjūčio 29 d. įsakymu Nr. VE(1.3)-41 „Dėl Elektroninių dokumentų specifikacijų reikalavimų aprašo patvirtinimo“ (su visais pakeitimais), nuostatas:

1. N u s t a t a u, kad:

1.1. Valstybės ir savivaldybių institucijų, įstaigų ir įmonių, valstybės įgaliotų asmenų (toliau – įstaigos) rašytiniams dokumentams prilyginami elektroninės formos dokumentai rengiami taip, kad atitiktų Elektroniniu parašu pasirašyto elektroninio dokumento specifikaciją ADOC-V1.0, patvirtintą Lietuvos vyriausiojo archyvaro 2009 m. rugsėjo 7 d. įsakymu Nr. V-60 „Dėl Elektroniniu parašu pasirašyto elektroninio dokumento specifikacijos ADOC-V1.0 patvirtinimo“ (toliau – specifikacija ADOC-V1.0).

1.2. Nevalstybinių organizacijų, privačių juridinių ar fizinių asmenų rašytiniams dokumentams prilyginami elektroninės formos dokumentai, kurių rengimą nustato teisės norminiai aktai, rengiami taip, kad atitiktų specifikaciją ADOC-V1.0.

1.3. Įstaigų trumpai saugomi ir jų kitiems fiziniams ar juridiniams asmenims neperduodami elektroninės formos dokumentai gali būti rengiami ne pagal Lietuvos vyriausiojo archyvaro patvirtintas ar su juo suderintas oficialiųjų elektroninių dokumentų specifikacijas bei pasirašomi pažangiuoju elektroniniu parašu Elektroninių dokumentų valdymo taisyklių, patvirtintų Lietuvos vyriausiojo archyvaro 2011 m. gruodžio 29 d. įsakymu Nr. V-158 „Dėl Elektroninių dokumentų valdymo taisyklių patvirtinimo“, 5.6 papunktyje nustatyta tvarka.

1.4. Nevalstybinių organizacijų, privačių juridinių ar fizinių asmenų trumpai saugomi ir jų kitiems fiziniams ar juridiniams asmenims neperduodami elektroninės formos dokumentai, kurių rengimą nustato teisės norminiai aktai, gali būti rengiami pagal šio įsakymo 1.3 papunktį.

1.5. Elektroniniu parašu pasirašyto kompiuterio skaitomo elektroninio dokumento specifikacija MDOC-V1.0, patvirtinta Lietuvos vyriausiojo archyvaro 2010 m. rugpjūčio 25 d. įsakymu Nr. V-42 „Dėl Elektroniniu parašu pasirašyto kompiuterio skaitomo elektroninio dokumento specifikacijos MDOC-V1.0 patvirtinimo“, taikoma ir ją atitinkantys oficialieji elektroniniai dokumentai rengiami įstaigų nustatyta tvarka.

1.6. Oficialiųjų elektroninių dokumentų specifikacijos, suderintos su Lietuvos vyriausiuoju archyvaru, taikomos ir jas atitinkantys oficialieji elektroniniai dokumentai rengiami jas patvirtinusių įstaigų nustatyta tvarka.

1.7. Elektroniniai dokumentai, parengti laikantis šio įsakymo 1.1–1.6 papunkčiuose nustatytos tvarkos, yra oficialieji elektroniniai dokumentai, kurie suprantami taip, kaip jie apibrėžti Lietuvos Respublikos dokumentų ir archyvų įstatymo 2 straipsnio 16 dalyje.

1.8. Įstaigos turi priimti rašytiniams dokumentams prilyginamus oficialiuosius elektroninius dokumentus, parengtus pagal specifikaciją ADOC-V1.0.

2. P r i p a ž į s t u netekusiu galios Lietuvos vyriausiojo archyvaro 2016 m. birželio 16 d. įsakymą Nr. (1.3 E)VE-63 „Dėl oficialiųjų elektroninių dokumentų specifikacijų“.

Lietuvos vyriausiasis archyvaras Ramojus Kraujelis